**Anders Beer Wilse** (født 12. juni 1865 i Flekkefjord, død 21. februar 1949 i Oslo) var en norsk fotograf. Han er kjent for sin dokumentasjon av Norge, men var også portrettfotograf.

Liv
---

Wilse omkring 1940. Foto: Oslo Museum 
Anders Beer Wilse var sønn av stadsingeniør Lauritz Marius Wilse og Karoline Dorothea Beer. Han vokste opp i Kragerø, dro til sjøs 13 år gammel og tok eksamen ved Horten Tekniske Skole på Karljohansvern i Horten i 1882. I 1884 emigrerte han til USA, der han i 1886 kjøpte sitt første kamera. Han arbeidet både som jernbaneingeniør og karttegner, men etablerte i 1897 også en fotografiforretning i Seattle. Han klarte seg godt som fotograf, og i 1901 flyttet han og familien tilbake til Norge, der han startet fotografisk forretning i Christiania. Han ble i 1925 tildelt Kongens fortjenstmedalje i gull. Anders Beer Wilse utgav i 1936 boka *En emigrants ungdomserindringer*, og den til dels selvbiografiske boken *Norsk landskap og norske menn* i 1943.

Virksomhet
----------

I løpet av første halvdel av 1900-tallet reiste Wilse på kryss og tvers over hele Norge og ble kjent som landets store landskaps- og turistfotograf med en enorm produksjon. Han fotograferte særlig vakre og talende «postkortmotiver», men også idyllisk bygdeliv, kjente og ukjente personer. 

Wilses sønn, Robert Charles Wilse, ble kompanjong hos faren. Han var firmaets daglige leder i farens siste leveår og fram til virksomheten ble nedlagt omkring 1957/58.

* Fotografen til hest Håndkolorert dias: Wilse/DEXTRA PhotoFotografen til hest Håndkolorert dias: Wilse/DEXTRA Photo
* Fotografen på sykkel Håndkolorert dias: Wilse/DEXTRA PhotoFotografen på sykkel Håndkolorert dias: Wilse/DEXTRA Photo

### Foredrag

Ved siden av sin fotografiske virksomhet holdt han lysbildeforedrag i inn- og utland, der han promoterte Norge. I den selvbiografiske erindringsboken *Norsk landskap og norske menn* utgitt i 1943 forteller Wilse om foredragene: «I november 1909 hadde jeg mitt første offentlige foredrag. Det var i Den Norske Turistforening. Da jeg skjønte at foredraget slo godt an, animerte dette meg til å fortsette. Det ble særlig norsk natur det kom til å dreie seg om. Det å holde foredrag er ikke noen lukrativ affære som mange er tilbøyelig til å tro. Det er kostbart å legge i vei med 150 fargelagte lysbilder, samtidig holde like mange gratis foredrag som dem en blir betalt for. Etter hva jeg ser i min dagbok, har jeg holdt 498 betalte og 338 gratis foredrag.» Wilse overførte bildene fra svarthvitt negative glassplater til positive lysbilder, som deretter ble håndkolorert. DEXTRA Photo ved Norsk Teknisk Museum har en rekke av Wilses lysbilder, både håndkolorerte og i svarthvitt.

* Edvard og Nina Grieg 1906 Håndkolorert dias: Wilse/DEXTRA PhotoEdvard og Nina Grieg 1906 Håndkolorert dias: Wilse/DEXTRA Photo
* Bjørnstjerne Bjørnsons begravelse i Oslo 1910  Håndkolorert dias: Wilse/DEXTRA PhotoBjørnstjerne Bjørnsons begravelse i Oslo 1910  Håndkolorert dias: Wilse/DEXTRA Photo
* Jenter i setesdalsbunad på vei til kirken Håndkolorert dias: Wilse/DEXTRA PhotoJenter i setesdalsbunad på vei til kirken Håndkolorert dias: Wilse/DEXTRA Photo
* Tjæreproduksjon i Målselvdalen 1928 Håndkolorert dias: Wilse/DEXTRA PhotoTjæreproduksjon i Målselvdalen 1928 Håndkolorert dias: Wilse/DEXTRA Photo
* Dyrskar, Haukelifjell Håndkolorert dias: Wilse/DEXTRA PhotoDyrskar, Haukelifjell Håndkolorert dias: Wilse/DEXTRA Photo

Wilses fotoarkiv
----------------

Wilse kjøpte Axel Lindahls Norges-bilder fra 1880- og 1890-årene og brukte dem sammen med sine egne. Etter firmaets opphør ble Wilses fotoarkiv med ca. 200.000 plater solgt og er i dag spredt i mange museer og samlinger. Norsk Folkemuseum har den største samlingen med ca. 86.000 negativer og 369 arkivalbum. Oslo Bymuseum har store samlinger av Oslobilder, Norsk Maritimt Museum har skipsbilder, Nasjonalbiblioteket har portretter, og i tillegg finnes Wilsebilder i fotoarkivene ved Preus museum, Norsk Teknisk Museum og Nasjonalmuseet for kunst, arkitektur og design. Wilses bilder har stor kulturhistorisk verdi, og store deler er i dag tilgjengelig på Internett i DigitaltMuseum, Oslobilder og i Galleri NOR. I 2014 ble Wilses fotoarkiv tatt opp i Norges dokumentarv.

* Nesttun stasjon, fotografert 1907.Nesttun stasjon, fotografert 1907.
* Tømmerhoggere og douglasgran i Seattle fotografert av Wilse i 1900.Tømmerhoggere og douglasgran i Seattle fotografert av Wilse i 1900.
* Roald Amundsen på Svalbard, fotografert 1925.Roald Amundsen på Svalbard, fotografert 1925.
* Knut Hamsun, fotografert 1927.Knut Hamsun, fotografert 1927.
* Norske soldater i 1928.Norske soldater i 1928.
* Eid kirke i Nordfjord fotografert i 1931.Eid kirke i Nordfjord fotografert i 1931.
* «Lyntoget» (NSB type 66) fotografert i 1945 på Østbanestasjonen.«Lyntoget» (NSB type 66) fotografert i 1945 på Østbanestasjonen.
* Geirangervegen under Dalsnibba, 1926Geirangervegen under Dalsnibba, 1926
* «Høifjeld». Svart-hvitt landskapsfotografi fra 1913. Robert Meyers samling, Nasjonalmuseet for kunst, arkitektur og design«Høifjeld». Svart-hvitt landskapsfotografi fra 1913. Robert Meyers samling, Nasjonalmuseet for kunst, arkitektur og design

Etterminne
----------

Wilses vei på Jar  er oppkalt etter han.

* Wilse er begravet på Kragerø kirkegård.Wilse er begravet på Kragerø kirkegård.

Litteratur
----------

* Bonge, Susanne (1980): *Eldre norske fotografer. Fotografer og amatørfotografer i Norge frem til 1920.* Bergen. ISBN 82-7130-014-8
* Erlandsen, Roger (2000): *"Pas nu paa! : nu tar jeg fra hullet!" Om fotografiens første hundre år i Norge 1839-1939.* Våle. ISBN 82-91780-02-01
* Nyquist, Finn P. (1968): *Det var i de gode, gamle dager. A. B. Wilses Norges-album med enkelte andre fotografer. Oslo.*
* Wilse, A. B. (1943): *Norske landskap og norske menn.* Oslo.
* Wilse A. B. (1936): *En emigrants ungdomserindringer.* Oslo

Referanser
----------

1. 1 2 3   Gemeinsame Normdatei, GND-ID 1061736962, besøkt 13. august 2015[Hentet fra Wikidata]
2. 1 2   Archive of Fine Arts, cs.isabart.org, abART person-ID 147497, besøkt 1. april 2021[Hentet fra Wikidata]
3. 1 2   filmportal.de, Filmportal-ID 64f1c36c070f41c498759d58549442a7, besøkt 9. oktober 2017[Hentet fra Wikidata]
4. 1 2   Social Networks and Archival Context, SNAC Ark-ID w6s48b9j, besøkt 9. oktober 2017[Hentet fra Wikidata]
5. ↑  Bonge (1972) side 427-428.
6. ↑  Wilse (1943) side 46.

Eksterne lenker
---------------

* (en) Anders Beer Wilse – kategori av bilder, video eller lyd på Commons Rediger på Wikidata
* (no) Anders Beer Wilse hos Sceneweb Rediger på Wikidata

* (sv) Anders Beer Wilse i Svensk Filmdatabas Rediger på Wikidata
* (no) Se Wilsebilder i DigitaltMuseum
* (no) Anders Beer Wilse presentert i Galleri NOR
* (no) Kort biografi og bildeeksempler på www.fotohistorie.no
* (no) Om Wilse som ingeniørutdannet fra Horten
* (no) Wilse sine bilder på Oslobilder.no
* (no) Wilses lysbilder
* (no) Digitalt tilgjengelig innhold hos Nasjonalbiblioteket: foto etter Anders Beer Wilse, bøker av Anders Beer Wilse, bøker om Anders Beer Wilse

  


|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Lokalhistoriewiki **·** Prabook **·** Deutsche Biographie **·** Historisk befolkningsregister **·** BIBSYS **·** NMFF **·** Kunstindeks Danmark **·** Geni **·** VIAF **·** GND **·** LCCN **·** ISNI **·** KulturNav
 |

Portal: Kunst